Diari Oficial de la Generalitat Valenciana


Sumari del DOGV 3319, del 31-08-1998 (1998/7355)

REIAL DECRET 1759/1998, de 31 de juliol, sobre ampliació dels serveis de la Administració de l'Estat traspassats a la Comunitat Valenciana, en matèria d'educació (centres del Ministeri de Defensa).
-----------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/1998/07/31/1759/dof/vci/html**

### Dades del document

Número de DOGV
:   3319

Data del DOGV
:   31-08-1998

Secció del DOGV
:   I. DISPOSICIONS GENERALS

Número del document
:   1998/7355


Data del document
:   31-07-1998

Organisme emissor
:   Ministeri d'Administracions Públiques

Tipus de document
:   Reial decret

Anàlisi jurídica

REIAL DECRET 1759/1998, de 31 de juliol, sobre ampliació dels serveis de la Administració de l'Estat traspassats a la Comunitat Valenciana, en matèria d'educació (centres del Ministeri de Defensa). [1998/7355]
  
L'Estatut d'Autonomia de la Comunitat Valenciana, aprovat per Llei la Orgànica 5/1982, d'1 de juliol, i reformat per la Llei Orgànica 5/1994, de 24 de març, estableix en l'article 35 que és de la competència plena de la Generalitat Valenciana la regulació i administració de l'ensenyament en tota la seua extensió, nivells i graus, modalitats i especialitats, en l'àmbit de les seues competències, sense perjudici del que disposen l'article 27 de la Constitució i les lleis orgàniques que, d'acord amb l'apartat 1 de l'article 81 d'aquesta el despleguen, de les facultats que atribueix a l'Estat l'article 149.1.30.ª de la Constitució i de l'alta inspecció necessària per al seu compliment i garantia.
  
Pel Reial Decret 2093/1983, de 28 de juliol, es va fer el traspàs de funcions i serveis en matèria d'educació a la Comunitat Valenciana.
  
En l'esmentat traspàs no s'inclogueren els mitjans materials i personals adscrits als col·legis d'educació primària i als instituts d'educació secundària, el titular dels quals és el Ministeri de Defensa, que per les seues peculiaritats específiques es regeixen pel conveni subscrit pels ministeris de Defensa i d'Educació i Cultura, aprovat pel Reial Decret 295/1988, de 25 de març.
  
És procedent, per tant, efectuar en la Comunitat Valenciana l'ampliació dels mitjans necessaris per a la prestació del servei educatiu als centres esmentats.
  
La Comissió Mixta, establida en la disposició transitòria quarta de l'Estatut d'Autonomia de la Comunitat Valenciana, va adoptar l'acord corresponent en la sessió del Ple celebrada el dia 20 de juliol de 1998, la virtualitat pràctica del qual requereix la seua aprovació pel Govern mitjançant Reial Decret.
  
Per tant, en compliment del que disposa la disposició transitòria quarta de l'Estatut d'Autonomia de la Comunitat Valenciana, a proposta del ministre d'Administracions Públiques i prèvia deliberació del Consell de Ministres en la reunió del 31 de juliol de 1998,
  
DECRETE
  
Article 1
  
S'aprova l'Acord de la Comissió Mixta de Transferències Administració de l'Estat-Comunitat Valenciana, establida en la disposició transitòria quarta de l'Estatut d'Autonomia de la Comunitat Valenciana, pel qual s'amplien els serveis d'Administració de l'Estat traspassats a la Comunitat Valenciana pel Reial Decret 2093/1983, de 28 de juliol, en matèria d'educació, adoptat pel Ple en la dita Comissió, en la sessió del dia 20 de juliol de 1998. I que es transcriu com a annex al present reial decret, en els termes que s'hi especifiquen.
  
Article 2
  
Per tant, queden traspassats a la Comunitat Valenciana el personal i els crèdits pressupostaris corresponents que figuren en les relacions adjuntes a l'acord de la Comissió Mixta i que se inclouen com a annex al present reial decret, en els termes i condicions que s'hi especifiquen.
  
Article 3
  
L'ampliació de mitjans, a què fa referència aquest reial decret, tindrà efectivitat a partir de la data indicada en l'Acord de la Comissió Mixta, sense perjudici que el Ministeri d'Educació i Cultura, en l'àmbit de la seua competència produïsca, fins a la data d'entrada en vigor d'aquest reial decret, si fa el cas, els actes administratius necessaris per al manteniment dels serveis en el mateix règim i nivell de funcionament que tingueren en el moment de l'adopció de l'acord.
  
Article 4
  
Els crèdits pressupostaris que determinen d'acord amb la relació número 3 seran donats de baixa en els conceptes d'origen i transferits pel Ministeri d'Economia i Hisenda als conceptes habilitats en la secció 32 dels Pressupostos Generals de l'Estat, destinats a finançar els serveis assumits per les comunitats autònomes, després que es trameten al departament esmentat, per part de l'Oficina Pressupostària del Ministeri d'Educació i Cultura, els corresponents certificats de retenció de crèdits, per donar compliment al que es disposa en la vigent Llei 65/1997, de 30 de desembre, de Pressupostos Generals de l'Estat per a 1998.
  
DISPOSICIÓ FINAL ÚNICA
  
Aquest reial decret entrarà en vigor l'endemà de la seua publicació en el Boletín Oficial del Estado.
  
Palma de Mallorca, 31 de juliol de 1998
  
Joan Carles R.
  
El ministre d'Administracions Públiques,
  
Mariano Rajoy Brey
  
ANNEX
  
El senyor Antonio Bueno Rodríguez i la senyora Catalina Escuin Palop, secretaris de la Comissió Mixta prevista en la disposició transitòria quarta de l'Estatut d'Autonomia de la Comunitat Valenciana,
  
CERTIFIQUEN
  
Que en la sessió plenària de la Comissió Mixta, celebrada el dia 20 de juliol de 1998, es va adoptar un acord sobre ampliació dels serveis traspassats a la Comunitat Valenciana, en matèria d'educació, en els termes que tot seguit s'expressen:
  
A) Referència a normes constitucionals, estatutàries i legals en què s'empara l'ampliació de mitjans.
  
Els articles 148.1 i 149.1.30a, en relació amb els articles 147.2.d) i 149.3 de la Constitució, estableixen la distribució de competències entre l'Estat i les comunitats autònomes.
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, estableix en l'article 35 que és de la competència plena de la Generalitat Valenciana la regulació i l'administració de l'ensenyament en tota la seua extensió, nivells i graus, modalitats i especialitats, en l'àmbit de les seues competències, sense perjudici del que disposen l'article 27 de la Constitució i les lleis orgàniques que, conforme amb l'apartat 1 de l'article 81 d'aquesta la despleguen, de les facultats que atribueix a l'Estat l'article 149.1.30.ª de la Constitució i de l'alta inspecció necessària per al seu compliment i garantia.
  
Mitjançant el Reial Decret 2093/1983, de 28 de juliol, van ser traspassats a la Comunitat Valenciana funcions i serveis de l'Administració de l'Estat, en matèria d'educació.
  
Finalment, el Reial Decret 4015/1982, de 29 de desembre, determina les normes i el procediment a què han d'ajustar-se els traspassos de funcions i serveis de l'Administració de l'Estat a la Comunitat Valenciana.
  
Per tant, d'acord amb allò exposat, escau formalitzar l'acord sobre ampliació de traspàs a la Comunitat Valenciana, en matèria d'educació, referit als serveis i mitjans que tot seguit es determinen.
  
B) Serveis que es traspassen a la Comunitat Valenciana.
  
La Comunitat assumeix, en relació amb els centres escolars que s'indiquen en la relació adjunta número 1, els serveis que respecte als esmentats centres exerceix l'Administració educativa de l'Estat.
  
C) Béns, drets i obligacions de l'Administració de l'Estat que són objecte de traspàs.
  
Se cedeixen a la Comunitat Valenciana, per un període de noranta-nou anys, els béns immobles que es detallen en la relació adjunta número 1, d'acord amb el que estableix el conveni subscrit entre ambdues administracions.
  
D) Personal adscrit als serveis que es traspassen.
  
1. El personal adscrit als serveis que es traspassen, i que apareix en la relació número 2, passarà a dependre de la Comunitat Valenciana en els termes legalment previstos en el seu Estatut d'Autonomia i la resta de normes aplicables en cada cas, i en les mateixes circumstàncies que s'especifiquen en els seus expedients de personal.
  
2. La Subsecretaria del Ministeri d'Educació i Cultura notificarà a les persones interessades el traspàs i la seua nova situació administrativa tan prompte com el Govern aprove el present acord per reial decret. Així mateix, es trametrà als òrgans competents de la Comunitat Valenciana una còpia certificada de tots els expedients d'aquest personal traspassat, i també els certificats d'havers referits a les quantitats meritades durant 1998.
  
E) Valoració de les càrregues financeres corresponents a l'ampliació.
  
1. La valoració definitiva del cost efectiu que, en pessetes de 1996, correspon als serveis i mitjans traspassats s'eleva a 947.996.682 pessetes.
  
2. El finançament en pessetes de 1998, que correspon al cost efectiu anual dels serveis i mitjans traspassats, es detallen en la relació adjunta número 3.
  
3. El cost efectiu, que està detallat en els quadres de valoració de la relació número 3, serà finançat de la manera següent:
  
Transitòriament, fins que el cost efectiu es compute per revisar el percentatge de participació de la Comunitat Autònoma en els ingressos de l'Estat, el cost total es finançarà mitjançant la consolidació en la secció 32 dels Pressupostos Generals de l'Estat dels crèdits relatius als diferents components de l'esmentat cost, pels imports que es determinen, susceptibles d'actualització pels mecanismes generals previstos en cada llei de pressupostos.
  
Les possibles diferències que es produïsquen durant el període transitori a què fa referència el paràgraf anterior, pel que fa al finançament dels serveis transferits, seran objecte de regularització, si fa el cas, al tancament de l'exercici econòmic mitjançant la presentació dels comptes i els estats justificatius corresponents davant una comissió de liquidació, que es constituirà al Ministeri d'Economia i Hisenda.
  
F) Documentació i expedients dels serveis que es traspassen.
  
El lliurament de la documentació i els expedients dels serveis traspassats es realitzarà en el termini d'un mes des de la publicació del reial decret pel qual s'aprova aquest Acord, de conformitat amb el que disposa l'article 8 del Reial Decret 4015/19404, de 29 de desembre.
  
G) Data d'efectivitat de l'Acord d'Ampliació de Mitjans.
  
L'ampliació de serveis, amb els seus mitjans objecte d'aquest Acord, tindrà efectivitat a partir del dia 1 de setembre de 1998.
  
I perquè així conste expedim aquest certificat.


Còpia Permalink ELI